رسول اکرم کی سیاسی زندگی

رسول اکرم کی سیاسی زندگی

از:ڈاکٹر محمد حمید اللہ

سرکار دو عالم صلی اللہ علیہ وسلم سارے انسانوں کے لیے اسوہ و نمونہ ہیں اور خاص طور پر مسلمانوں کے لیے سرور دو عالم کی زندگی ان کے شب و روز ان کا حضر و سفر ان کی سعی مسلسل اور عمل پیہم ان کی زندگانی کا ہر پہلو لائق اعتنا اور قابل تعمیل ہے بلکہ زندگانی کی کشود انہیں کے در سے باریاب ہوتی ہے۔

واقعہ یہ ہے کہ حضور اکرمﷺ کی سیرت اکثر واقعاتی طرز پر لکھی گئی اور اس میں بھی مختلف پہلوؤں کو سمیٹا نہ جاسکا بلکہ سرور دو عالم کی حیات طیبہ کے سارے پہلوؤں کو سمیٹنا  سہل اور آسان کام نہیں ہر مصنف اپنے مذاق کے اعتبار سے کسی ایک پہلو کو اجاگر کرتا ہے اور اسی کو قارئین کے سامنے پیش کرکے یہ خیال کرتا ہے کہ میں نے سیرت طیبہ کا مکمل احاطہ کرلیا،

ہمارے ہاں سیرت طیبہ کا جو پہلو سب سے زیادہ نمایاں ہے وہ حضور ﷺ کا داعی اور معلم انسانیت ہونا جبکہ لفظ "معلم" کا تقاضے یہ ہے کہ معلم انسانیت کی زندگی کے ہر پہلو کو سمیٹا جائے اور اس کی سیرت و سوانح کا علاقہ سیاسیات،سماجیات،اخلاقیات،معاملات،دعوت و تبلیغ اور زندگی کے ہر پہلو سے ہو مگر اکثر و بیشتر مصنفین اس پہلو سے پہلو تہی برتتے رہے ہیں،

ماضی قریب کے محقق اور ماہر اسلامیات ڈاکٹر حمید اللہ نے سیرت رسول کے  تنظیم زندگی سے متعلق شعبۂ سیاست کو چنا اور رسول اکرم کی سیاسی زندگی اور سیاسی خدمات کو نمایاں کیا اور پر زور انداز میں لکھا کہ اسلام کا سیاست گہرا تعلق ہے مگر افسوس یہ ہےکہ ہمارے علما جنہیں ورثہ میں انبیا  کا طریقہ کار ملا ہے انہوں نے سرور دو عالم کی زندگی کے اس اہم پہلو کو فراموش کردیا،جس جاہلی سیاست کا محمد عربی علیہ السلام نے قلع قمع کیا اور اس کا اسلامائزیشن کیا آج اس شعبہ سیاست کو پھر سے جاہلیت کے دلدل میں دھکیل دیا گیا ہے آج اس کی شکل بڑی خوفناک بنادی گئی ہے آج سیاست سے دور رہنا سعادت خیال کیا جاتا ہے، یاد رکھیےکے وراثت کا تقاضا یہ ہے کہ آج پھر سے سیاست کا اسلامائزیشن کیا جائے امر بالمعروف ونہی عن المنکر صرف زبان و بیان تک محدود نہ رہے بلکہ عملی طور پر اس کا مظاہرہ ہو اور زندگی کے جس شعبہ میں بھی خرابی اور فساد برپا ہے وہاں اصلاح کا عمل ہو اور راستی کی طرف بے راہ روؤں کی رہنمائی کی جائے۔ 

زیر نظر کتاب لائق مطالعہ ہے اور بڑے ہی مدلل انداز میں لکھی گئی ہے مصنف نے بڑی عرق ریزی سے معلومات حوالہ قلم کی ہیں اور بحث و تحقیق سے کام لیا ہے خدا مصنف کو اجر عظیم عطا فرمائے اور ہم سب کو سیاست کی اصلاح کا ذریعہ بنائے۔